**Notă informativă**

**la proiectul legii pentru modificarea şi completarea**

**Legii nr. 235 din 1 decembrie 2011 privind**

**activităţile de acreditare şi de evaluare a conformităţii**

Prezentul proiect de lege pentru modificare şi completarea Legii nr. 235 din 1 decembrie 2011 privind activităţile de acreditare şi de evaluare a conformităţii (*Monitorul Oficial al Republicii Moldova, 2012, nr.46-47, art.136*) este elaborat în scopul implementării recomandărilor evaluatorilor al Cooperării Europene pentru Acreditare, contribuind la alinierea la cerințele europene a Centrului Național de Acreditare MOLDAC, desemnat în calitate de Organism Naţional de Acreditare, și care va deveni semnatar al Acordului de Recunoaştere Bilaterală cu Cooperarea Europeană pentru Acreditare (EA).

Exclusiv prin semnarea Acordurilor de Recunoaştere Multilaterală de către Organismul Naţional de Acreditare cu organizaţiile europene şi internaţionale de acreditare, rezultatele încercărilor, etalonărilor, certificărilor şi inspecţiilor efectuate de către organismele de evaluare a conformităţii acreditate din Republica Moldova, pot fi recunoscute în spaţiul economic european şi internaţional, fapt ce va permite libera circulaţie a mărfurilor şi serviciilor autohtone pe pieţele externe.

Republica Moldova în virtutea angajamentelor stabilite în art. 174 din Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin Legea nr.112 din 02.07.2014, urmează să respecte recomandările internaţionale şi europene aplicabile domeniului de acreditare şi de evaluare a conformităţii. Astfel, Centrul Național de Acreditare a fost supus și a susținut cu succes evaluarea paritară la nivel de omologi, efectuată de către echipa de evaluare a EA în perioada 14.02.2017-25.02.2017, în vederea semnării de către MOLDAC a Acordului de Recunoaștere Bilaterală.

Urmare evaluării paritare, echipa de evaluare EA a constatat unele deficiențe referitoare la faptul că membrii Consiliului de Acreditare al MOLDAC nu sunt independenți față de Guvern. Astfel, Regulamentul Consiliului de Acreditare prevede că Ministrul Economiei aprobă componența Consiliului de Acreditare. Conform regulilor europene, înființarea și menținerea structurilor interne adecvată se efectuează nemijlocit de către organismele naționale de acreditare, în vederea garantării participării efective și echilibrate a tuturor părților interesate în activitățile desfășurate.

Eliminarea neconformităților, determinate de către echipa de evaluatori al Cooperării Europene pentru Acreditare, necesită modificarea Legii 235 din 1 decembrie 2011privind activitățile de acreditare şi de evaluare a conformității. În vederea alinierii la cerințele documentelor organizației Cooperarea Europeană pentru Acreditare a fost elaborat prezentul proiect de lege prin care se propun unele modificări şi completări care includ prevederi ce țin de imparțialitate și independența MOLDAC.

Proiectul redefineşte modul de aprobare a componenței Consiliului de Acreditare oferind mai multă flexibilitate şi o structură care asigură independenţa şi imparţialitatea MOLDAC conform practicilor europene existente.

Implementarea proiectului de lege în cauză nu presupune cheltuieli financiare din bugetul de stat.

În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul a fost plasat pe pagina web a Ministerului Economiei, compartimentul *Trasparența decizională*, directoriul *Anunțuri privind inițierea elaborării deciziei.*

**Viceprim-ministru**

**ministrul economiei Octavian CALMÎC**